C 342/10
SK
Úradný vestník Európskej únie
6.9.2022
Utorok 15. februára 2022
37. opakuje, že 30 % viacročného finančného rámca a 37 % nástroja NextGenerationEU je určených na opatrenia v oblasti klímy, zatiaľ čo 20 % nástroja NextGenerationEU je vyčlenených na digitálnu transformáciu; vyzýva Komisiu, aby monitorovala a poskytovala členským štátom usmernenia a odporúčania s cieľom zabezpečiť rozvoj potrebných zručností na dosiahnutie dvojakej, ekologickej a digitálnej transformácie; vyjadruje poľutovanie nad vylúčením mestských oblastí v kontexte nástroja NextGenerationEU, a preto vyzýva na lepšie zapojenie a účasť miest a funkčných mestských oblastí pri plánovaní a vykonávaní plánov obnovy a odolnosti;
38. zdôrazňuje potrebu vysádzať viac stromov a inštalovať zelené strechy, keďže zeleň v mestách poskytuje dôležitú rekreačnú hodnotu pre ľudí a znižuje teplotu, absorbuje prebytočnú dažďovú vodu, a tým pôsobí proti dôsledkom zmeny klímy a strate biodiverzity; zdôrazňuje, že dodatočná obnova budov s cieľom znížiť spotrebu energie a prestavba miest s cieľom rozšíriť zelené priestory a podporiť pešiu a cyklistickú dopravu sú kroky, ktoré budú generovať úspory, vytvoria pracovné miesta, pomôžu bojovať proti energetickej chudobe a prinesú klimatické výhody;
39. zdôrazňuje, že účasť mestských oblastí je pre prechod na klimaticky neutrálnu spoločnosť a na prosperujúce, spravodlivé, udržateľné a konkurencieschopné hospodárstvo zásadná; konštatuje, že v niektorých prípadoch miestnym samosprávam chýbajú know-how, ľudské zdroje a prístup k vysokokvalitným údajom potrebným na začatie opatrení a dosiahnutie pokroku; domnieva sa preto, že budovanie kapacít, technická podpora a financovanie sa musia využívať v plnej miere, ako sa dohodlo v nariadení o spoločných ustanoveniach pre mestské a prímestské orgány, aby sa dosiahli ciele Európskej zelenej dohody, a domnieva sa, že mestské orgány musia mať v budúcnosti priamy prístup k finančným prostriedkom EÚ;
Inovatívne mestá
40. zdôrazňuje, že digitalizácia pomohla riešiť niektoré bezprostredné výzvy vyplývajúce z pandémie, najmä počas období obmedzenia pohybu, a že medzi mnohými nerovnosťami, ktoré odhalila pandémia ochorenia COVID-19, je digitálna priepasť závažná; konštatuje, že pandémia urýchlila digitalizáciu a technológie sa stali nevyhnutnými na teleprácu, domáce vzdelávanie, elektronický obchod, elektronické zdravotníctvo, elektronickú verejnú správu, digitálnu demokraciu a digitálnu zábavu; vyzýva Komisiu, aby tento vývoj pozorne monitorovala a zabezpečila úplný súlad s acquis Únie, najmä pokiaľ ide o práva pracovníkov a sociálne práva; pripomína, že digitalizácia a digitálna pripojiteľnosť musia byť pre miestne komunity pri ich obnove prioritou; opakuje, že je dôležité mať primerané právne predpisy v oblasti hospodárskej súťaže a rámec štátnej pomoci, ktoré členským štátom poskytnú plnú flexibilitu v rámci pravidiel štátnej pomoci na podporu hospodárstva počas pandémie koronavírusu, najmä zavedením vysokorýchlostného širokopásmového pripojenia a infraštruktúry 5G vo všetkých mestách bez ohľadu na ich veľkosť; vyzýva členské štáty, aby podporovali pripojiteľnosť, poskytovali vybavenie a zabezpečili prítomnosť vyškoleného personálu vo verejných, sociálnych a vzdelávacích inštitúciách;
41. vyzýva na prijatie opatrení a politík pre spravodlivú digitálnu transformáciu, ktoré by sa mali realizovať na rôznych úrovniach od miest po samotnú EÚ; požaduje, aby sa digitálne začlenenie uznalo za právo všetkých generácií, a vyzýva na jasný záväzok zabezpečiť univerzálne internetové pripojenie pre mestá;
42. zdôrazňuje, že s cieľom rozšíriť prístup k novým príležitostiam by sa mala posilniť digitálna gramotnosť; domnieva sa, že investície do vzdelávania a odbornej prípravy treba podporiť komplexnými programami zvyšovania úrovne zručností pracovníkov vo verejnom aj súkromnom sektore, rekvalifikácie a celoživotného vzdelávania, ktoré reagujú na zmeny v dopyte po zručnostiach; požaduje väčšie zastúpenie žien a dievčat vo vzdelávaní a kariére v oblasti vedy, technológií, inžinierstva a matematiky (STEM);
43. pripomína, že mestský cestovný ruch zohral zásadnú úlohu pri navrhovaní mestských politík; poukazuje na to, že väčšine miest EÚ pokles cestovného ruchu po vypuknutí pandémie spôsobil problémy a že museli hľadať nové a udržateľnejšie spôsoby obnovy cestovného ruchu, čo viedlo k intenzívnemu využívaniu nových digitálnych technológií, ktoré umožnili lepšie riadiť mestské priestory a pohyb mestských turistov, aby sa v kontexte pandémie zabránilo vytváraniu veľkých skupín a vzniku rizikových situácií;
44. zdôrazňuje, že knižnice a kultúrne centrá uľahčujú digitálne a sociálne začlenenie, celoživotného vzdelávania a cesty k zamestnaniu pre mestské komunity a znevýhodnené skupiny; okrem toho upozorňuje na potrebu ďalších miest na osobnú a politickú výmenu;